Toevoer herstel nadat Eskom kragdiewe vasvat | Netwerk24
Deur Petrus Malherbe 22 Julie 2019 20:01
Eskom het kragtoevoer na sekere areas in Gauteng herstel. Foto: Unsplash
Elektrisiteitstoevoer is herstel na sommige dele van Ivory Park, Diepsloot en Braamfischer in en om Johannesburg, het Eskom Maandag in ’n verklaring laat weet.
Die krag in hierdie gebiede is vroeër afgesny nadat Eskom aangedui het hy is keelvol vir huise wat onwettig krag vanaf substasies en ander verbindingspunte tap.
Ouditeurs en tegnici het later die gebiede besoek en alle onwettige verbindings verwyder, kliënte met agterstallige rekeninge se toevoer afgesny en in ander gevalle boetes uitgereik vir klante wat met kragtoevoer gepeuter het. Dié proses is nou afgehandel en derhalwe is die ligte weer aangeskakel, sê Eskom.
Motlhabane Ramashi, senior bestuurder vir bedrywighede en instandhouding by Eskom in Gauteng, beskou dit as ’n voorbeeld van wat die kragreus in hierdie gemeenskappe kan regkry.
“Kliënte se kragverbruik word nou gemeet en hulle kan makliker kragkoepons by erkende Eskom-handelaars aanskaf,” sê Ramashi.
Eskom hoop om ’n kultuur te skep waar kliënte bereid is om vir elektrisiteit te betaal in plaas daarvan om dit op ’n onwettige wyse te bekom.
Die kragreus verloor jaarliks miljarde rande aan kragdiefstal.
Volgens Eskom sal die kragtoevoer slegs herstel word na ander gebiede wat steeds sonder krag sit sodra gemeenskappe daar toelaat dat Eskom se tegnici eers onwettige verbindings verwyder. Dit sal ook die druk op die nasionale kragnetwerk help verlig, sê Eskom voorts.
Meer oor: Eskom | Staatsondernemings | Elektrisiteit